Sylvinho

**Sylvio Mendes Campos Junior** eli **Sylvinho** tai **Silvinho** (s. 12. huhtikuuta 1974 São Paulo, Brasilia) on brasilialainen jalkapallovalmentaja ja entinen pelaaja. Hänen pelipaikkansa oli vasen laitapuolustaja. Tammikuusta 2023 lähtien hän on toiminut Albanian jalkapallomaajoukkueen päävalmentajana.

## Ura pelaajana
Sylvinho aloitti ammattilaisuransa Corinthiansissa vuonna 1994. Vuonna 1999 hän siirtyi Englannin Valioliigan Arsenaliin, jossa hän otti pian paikan kokoonpanossa Nigel Winterburnin kustannuksella, mutta menetti sen yhtä pian Ashley Colelle. Hän kuului Arsenalin avauskokoonpanoon tappiollisessa UEFA Cupin loppuottelussa vuonna 2000.

Vuonna 2001 Sylvinho aloitti kolmen vuoden taipaleen Celta de Vigon joukkueessa Espanjassa. Celtasta hän siirtyi vuonna 2004 Barcelonaan, jossa hän saavutti muun muassa kolme Espanjan pääsarjamestaruutta ja kaksi Mestarien liigan voittoa. Sylvinho oli osa joukkuetta, joka voitti historiallisen triplamestaruuden kaudella 2008–2009. Barcelonassa hän jakoi pelivastuun aluksi Giovanni van Bronckhorstin ja myöhemmin Éric Abidalin kanssa. Vuoden 2006 Mestarien liigan loppuottelun hän seurasi vaihtopenkiltä, mutta kolme vuotta myöhemmin hän oli avauskokoonpanossa. Sylvinho jätti seuran kauden 2008–2009 jälkeen sopimuksensa umpeuduttua. Kesällä 2009 hän siirtyi Manchester Cityyn. Manchester City ei uusinut Sylvinhon sopimusta enää kauden 2009–2010 jälkeen. Heinäkuussa 2011 Sylvinho ilmoitti lopettavansa pelaajauransa.

Sylvinho pelasi Brasilian maajoukkueessa kuusi ottelua vuosina 2000–2001. Otteluista ystävyysotteluita oli neljä ja MM-karsintaotteluita kaksi.

## Ura valmentajana
Sylvinhon valmentajaura alkoi heti hänen pelaajauransa päättymisen jälkeen vuonna 2011, kun hän aloitti Cruzeiron apuvalmentajana. Hän toimi vuosina 2012–2019 myös Sport Recifen, Náuticon, Corinthiansin, Internazionalen ja Brasilian maajoukkueen apuvalmentajana. Hän toimi keväällä 2019 lyhyesti myös Brasilian alle 23-vuotiaiden maajoukkueen päävalmentajana, muttei ehtinyt valmentaa joukkuetta yhdessäkään ottelussa.

Sylvinho nimitettiin toukokuussa 2019 ranskalaisseura Lyonin päävalmentajaksi. Hän sai potkut tehtävästään lokakuussa 2019. Potkujen aikaan Lyon oli juuri hävinnyt paikallisottelun Saint-Étiennelle ja oli Ligue 1:n sarjataulukossa sijalla 14, vain yhden pisteen verran putoamisviivan yläpuolella.

Toukokuussa 2021 Sylvinhosta tuli kasvattajaseuransa Corinthiansin päävalmentaja. Hänet erotettiin tehtävästään helmikuun alussa 2022 Corinthiansin hävittyä Santosille lukemin 1–2.

Tammikuussa 2023 Sylvinho nimitettiin Albanian maajoukkueen päävalmentajaksi aluksi vuoden 2024 loppuun ulottuneella sopimuksella. Albania selvitti Sylvinhon johdolla tiensä EM-kilpailuihin 2024 voitettuaan karsintalohkonsa. EM-kilpailuissa 2024 Albania jäi alkulohkonsa viimeiseksi.

## Muuta
Sylvinholla on myös Espanjan kansalaisuus, jonka hän sai vuonna 2004 asuttuaan maassa kolmen vuoden ajan, sekä Albanian kansalaisuus, jonka hän sai toukokuussa 2024.

## Saavutukset

**Corinthians**
* Campeonato Paulista (3): 1995, 1997, 1999
* Campeonato Brasileiro Série A (2): 1998, 1999
* Copa do Brasil (1): 1995

**Barcelona**
* Primera División (3): 2004–2005, 2005–2006, 2008–2009
* Copa del Rey (1): 2008–2009
* UEFA Champions League (2): 2005–2006, 2008–2009
* Supercopa de España (2): 2005–2006, 2006–2007

## Lähteet